เจ้าของปากกาตราม้า รายได้ 1,000 ล้าน
หลายคนเคยใช้ปากกาตราม้า มาตั้งแต่เด็ก ปากกานี้มีที่มาจากชาวจีนโพ้นทะเลคนหนึ่งที่มาค้าขายในเมืองไทย จนวันนี้ธุรกิจของเขามีรายได้มากกว่าพันล้านบาท แต่กว่าจะมีวันนี้เขาทำได้ยังไง ลงทุนแมนจะเล่าให้ฟัง
13 มิ.ย. 2561

เจ้าของปากกาตราม้า รายได้ 1,000 ล้าน / โดย ลงทุนแมน
หลายคนเคยใช้ปากกาตราม้า มาตั้งแต่เด็ก
ปากกานี้มีที่มาจากชาวจีนโพ้นทะเลคนหนึ่งที่มาค้าขายในเมืองไทย
จนวันนี้ธุรกิจของเขามีรายได้มากกว่าพันล้านบาท
แต่กว่าจะมีวันนี้เขาทำได้อย่างไร
ลงทุนแมนจะเล่าให้ฟัง
เครื่องเขียนตราม้าเป็นสินค้าของบริษัท นานมี จำกัด ซึ่งก่อตั้งโดยนายตั้ง เซ็กกิม หรือคุณทองเกษม สุพุทธิพงศ์ในปี พ.ศ. 2492
ในช่วงแรก ธุรกิจของนานมี ไม่ใช่การขายเครื่องเขียนแต่เป็นร้านขายหนังสือจีนขนาดเล็ก โดยอยู่ในย่านเยาวราช ซึ่งเป็นแหล่งที่คนจีนอาศัยอยู่มาก
สาเหตุที่คุณทองเกษมเปิดร้านขายหนังสือเพราะเป็นคนที่รักการอ่านหนังสืออย่างมาก
แม้ช่วงเวลาที่ไม่มีไฟ เขาก็มักจะจุดเทียนเพื่อให้แสงสว่างในการอ่านเป็นประจำ
คุณทองเกษม เป็นคนที่ขยัน ทำงานหนัก โดยคติประจำตัวของเขาคือ ความพยายามและขยันทำงานจะทำให้ทุกอย่างเป็นไปได้หมด
ในช่วงระหว่างปี พ.ศ. 2500 - 2513 ธุรกิจนานมีขยายตัวเร็วมาก ทำให้คุณทองเกษมต้องขยายร้านไปสู่อาคารที่มีขนาด 3 คูหาในบริเวณถนนเจริญกรุง
และในช่วงนี้เอง ร้านนานมี เริ่มมีการผลิตและขายอุปกรณ์เครื่องเขียน เครื่องใช้สำนักงาน
แต่จุดเปลี่ยนครั้งสำคัญเกิดขึ้นในปี พ.ศ. 2524 เมื่อทางร้านได้รับลิขสิทธิ์ในการผลิตสินค้าในตำนาน 2 อย่างคือ ลวดเย็บกระดาษกล่องสีเขียวยี่ห้อ “แมกซ์” และ “ปากกาลูกลื่นตราม้า”
สินค้าในตำนาน 2 อย่างนี้ ทุกคนคงยอมรับว่าเราน่าจะเคยได้เห็นกัน
ปัจจุบัน กลุ่มนานมี เป็นผู้นำในการผลิต และจำหน่ายเครื่องเขียน เครื่องใช้สำนักงาน และอุปกรณ์ศิลปะรายใหญ่ของประเทศไทย ภายใต้เครื่องหมายการค้า 6 แบรนด์
ที่หลายคนคุ้นเคย คือ HORSE (ตราม้า), นานมี, แอโรว์, แมกซ์, สีศิลปากร และวิจิตรรงค์
โดยนอกจาก ธุรกิจจำหน่ายหนังสือจีนและธุรกิจเครื่องเขียนแล้ว กลุ่มบริษัทนานมี ยังมีธุรกิจเปิดโรงเรียนสอนภาษาจีนด้วย
ปัจจุบัน กลุ่มบริษัทนานมี ได้ส่งออกสินค้าไปขายในกว่า 60 ประเทศทั่วโลก ยอดขายทั้งหมด 80% มาจากในประเทศ อีก 20% มาจากต่างประเทศ
รายได้และกำไรของ บริษัท นานมี อุตสาหกรรม จำกัด
ปี 2559 รายได้ 1,110 ล้านบาท กำไร 15.0 ล้านบาท
ปี 2560 รายได้ 1,160 ล้านบาท กำไร 82.3 ล้านบาท
รายได้และกำไรของ บริษัท นานมี จำกัด
ปี 2559 รายได้ 450 ล้านบาท กำไร 23.9 ล้านบาท
ปี 2560 รายได้ 415 ล้านบาท กำไร 42.8 ล้านบาท
รายได้และกำไรของ บริษัท เอส.ซี. อุตสาหกรรม จำกัด
ปี 2559 รายได้ 26.6 ล้านบาท กำไร 2.4 ล้านบาท
ปี 2560 รายได้ 25.1 ล้านบาท กำไร 2.0 ล้านบาท
เมื่อรวมรายได้ของกลุ่มนานมี จะเท่ากับ 1,600 ล้านบาท กำไร 127 ล้านบาท ธุรกิจขายเครื่องเขียนที่ราคาสินค้าไม่สูงมาก แต่กลับทำให้กลุ่มนานมี สร้างรายได้ระดับพันล้านบาท
มีหลายคนเคยถามว่าแล้วชื่อนานมี มีที่มาอย่างไร เรื่องนี้ลงทุนแมนไปค้นมาและพบว่า
ในช่วงแรกที่คุณเกษม เปิดร้านหนังสือจีนใช้ชื่อว่า “หน่ำมุ่ย” ซึ่งแปลว่า ความงดงามในแดนใต้
เพื่อแสดงความรู้สึกของเขาที่มีต่อประเทศไทย ที่อยู่ทางตอนใต้ของประเทศจีน โดยคำว่า หน่ำมุ่ย เป็นสำเนียงจีนแต้จิ๋ว
ตอนหลัง หน่ำมุ่ย จึงเรียกทับศัพท์ภาษาไทยว่า "นานมี" ซึ่งแปลว่า ขอให้มีนานๆ นั่นเอง..
----------------------
ปากกาตราม้า มีหลายสี ลงทุนแมนก็มีหลายบทความ ติดตามเราได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
-